**Liite sopimukseen koiran kaupasta - etnankoira**

Etnankoiraa on pidetty keskimäärin verrattain terveenä rotuna, mutta nykytiedon valossa myös etnankoirilla esiintyy erilaisia vikoja ja sairauksia. Niiden periytyminen on monimutkaista, ja useimmat niistä periytyvät piilevästi eli resessiivisesti. Myös ympäristö vaikuttaa siihen, miten perintötekijät ilmenevät. Ilmiasultaan terveet koirat voivat kantaa perimässään jotakin vikaa, sairautta tai taipumusta saada sellainen. Osa vioista ja sairauksista on vakavia ja koiran elämää rajoittavia; osa voidaan hoitaa, ja osa on lieviä koiran niistä kärsimättä.

Vastuullisesta jalostustyöstä huolimatta kasvattajalle on ongelmallista, että useimmat sairaudet tulevat näkyviin vasta koiran aikuisiän aikana. Myöhemmässä iässä esiin tulevia sairauksia ei voi ennakoida. Ostajan tulee ottaa huomioon, että hankkiessaan pennun hän hyväksyy sen sellaisessa kunnossa kuin se luovutushetkellä on.

**Rodussa esiintyviä sairauksia**

Tiedot etnankoirien terveydestä perustuvat Suomen Italiaanot ja Cirnecot ry:n tekemiin terveyskyselyihin, Suomen Kennelliiton ylläpitämän jalostustietojärjestelmän terveystietoihin sekä jalostustoimikunnan vastaanottamiin tietoihin koirien sairauksista ja kuolinsyistä. Suomessa tutkitaan nykyään jo suuri määrä etnankoiria vuosittain virallisissa terveystutkimuksissa ja trendi on noususuhdanteinen.

**Patellaluksaatio**

Polvinivelen rakenteelliset heikkoudet altistavat patellaluksaatiolle eli polvilumpion sijoiltaan menolle. Jalka-asento on virheellinen ja/tai polvilumpion telaurat ovat liian matalat. Patellaluksaatio on synnynnäinen ja se jaetaan vian vakavuuden perusteella neljään eri asteeseen. Eläinlääkäri tutkii polvet tunnustelemalla. Patellaluksaatio havaitaan usein jonkin tapaturman jälkeen, vaikka kyseessä on synnynnäinen vika. Patellaluksaatio voi myös pahentua, eikä nuorena saatu tulos välttämättä ole lopullinen. Etnankoirilla on löydetty patellaluksaatiota vielä vähäisiä määriä. Jalostukseen käytettävät etnankoirat tulee tutkia polviltaan. Virallisen polvilausunnon alaikäraja on 12 kk. Koiran polvilausunto on voimassa pysyvästi, mikäli se annetaan kolme vuotta täyttäneelle koiralle. Alle kolmevuotiaalle koiralle tehty tutkimus tulee uusia kahden vuoden kuluessa lausunnon saamisesta, mikäli koiralle tarvitaan voimassa oleva lausunto. Jalostuksessa yhdistelmän molempien osapuolten polvet on tutkittu virallisesti ennen astutusta. Jos toisella osapuolella on polvilausunto 0/1 tai 1/0, tulee toisen osapuolen olla terve. Tämän huonompia asteita (1/1 tai 2–4) ei tule käyttää jalostukseen lainkaan.

**Silmäsairaudet**

Etnankoiria on tutkittu silmiltään populaation kokoon nähden Suomessa erittäin runsaasti vuosien 2009–2019 aikana. Tällä aikavälillä syntyneistä etnankoirista 118 koiran silmät on tutkittu. Silmäsairauksia on esiintynyt yksittäistapauksina niin Suomessa kuin ulkomaillakin. Sairauksien merkityksellisyys elämänlaadun ja näkökyvyn kannalta vaihtelee vähäisestä sokeuttavaan ja/tai kivuliaaseen tai muuten koiran hyvinvointia merkittävästi haittaavaan ongelmaan. Etnankoirilla esiintyvien silmäsairauksien tiedetään olevan perinnöllisiä läpi roturajojen. Etnankoirien jalostussuosituksissa suositellaan, että vakavampia sairauksia (kuten synnynnäinen katarakta, kortikaalinen katarakta, PRA, iris-linssi PPM, iris-kornea PPM, linssiluksaatio, PHTVL/PHPV asteet 2–6, gRD tai tRD, mikropapilla tai KCS) sairastavia koiria ei käytetä jalostukseen ja lievempien silmäsairauksien (distichiasis, lasiaisen rappeuma, iris-iris PPM, trichiasis, PHTVL aste 1, PPM tai mRD, gRD) osalta ei suositella yhdistettäväksi koiria, joilla on sama diagnoosi.

**Kaihi (perinnöllinen harmaakaihi)**

Perinnöllinen harmaakaihi eli katarakta on silmän linssin samentuma joko molemmissa silmissä tai vain toisessa. Kataraktamuotoja luokitellaan niiden sijainnin ja etenemisen mukaan. Etnankoirilla tavallisimpia kataraktan muotoja ovat kortikaalinen (muutokset alkavat linssin reunoilta) ja posterior polaarinen (muutokset alkavat linssin takaosasta). Katarakta voi johtaa edetessään sokeutumiseen, mutta etenemisnopeutta on vaikea ennustaa. Joillakin yksilöillä eteneminen pysähtyy kokonaan tai on hidasta, toisilla taas nopeampaa. Katarakta periytyy tavallisesti resessiivisesti, mutta joissain roduissa esiintyy myös dominoivaa periytymistä. Katarakta itsessään ei aiheuta kipua koiralle, mutta pitkälle edenneenä se aiheuttaa tulehdustiloja, jotka vaativat hoitoa. Varsinaiseen kataraktan ennaltaehkäisyyn, hoitoon tai poistamiseen ei ole lääkkeellistä hoitoa. Sokeutuneen silmän näkökyky voidaan saada takaisin kaihileikkauksella, jossa samentunut linssi poistetaan ja tilalle laitetaan keinolinssi. Kataraktamuutoksia ei katsota perinnöllisiksi, jos muutoksen kehittyminen todistettavasti johtuu traumasta, tulehduksesta, aineenvaihduntasairaudesta tai vanhuudesta. Kortikaalista kataraktaa on todettu vähäisin määrin etnankoirissa. Kortikaalisen kataraktan silmälausunnon saanutta koiraa ei tule käyttää jalostukseen.

**Distchiasis**

Distchiasis tarkoitaa ylimääräisiä ripsiä, jotka tulevat ulos joko normaalin ripsirivin sisäpuolelta luomen reunasta (distchiasis) tai luomen sisäpinnalta (ektooppinen cilia). Caruncular trichiasis tarkoitaa silmän sisänurkan ihon karvoja, jotka kääntyvät sarveiskalvon sisänurkan päälle ärsyttäen silmää. Luomen reunasta kasvavat ripset voivat kaartua ulospäin normaalien ripsien tavoin tai ne kääntyvät sisäänpäin kohti sarveiskalvoa. Ripset voivat olla pehmeitä tai kovia. Etenkin luomen sisäpinnan läpi suoraan sarveiskalvoa vasten kasvava ripsi voi aiheuttaa sarveiskalvon vaurioitumisen. Tämä ilmenee silmän siristelynä ja ylimääräisenä kyynelvuotona. Silmän sarveiskalvon pinnalla ’uivat’, pehmeät distchiasis –ripset eivät yleensä aiheuta oireita. Oireilevilta koirilta ripsiä voidaan poistaa nyppimällä, jolloin ne kasvavat uudestaan tai poistaa ne pysyvästi polttamalla tai leikkauksella. Vaiva on selvästi periytyvä, muta periytymismekanismi ei ole tiedossa. Sellaista koiraa, jolla tämä vaiva on lievänä, voidaan käyttää jalostukseen, mutta vain terveeksi todetun partnerin kanssa.

**Allergiat, atopia ja iho**

Etnankoiran yleisin terveysongelma liittyy allergiaan ja ihoon. Rotuyhdistyksen terveyskyselyn (2016) mukaan 7 % etnankoirista on diagnosoitu allergia. Allergiatapauksille ei löytynyt yhteistä nimittäjää, vaan allergianaiheuttajat vaihtelivat. Allergia oireili kyselyn mukaan aina iholla, yksittäistapauksena suolisto-oireina. Kyselyn mukaan peräti 12 %:lla etnankoirista on todettu atooppista ihottumaa. Rodun yksilöillä kuiva iho tai ihon hilseily on yleistä (21 %), osa tästä on kausittaista ja johtuu ehkä kuivasta talvi-ilmasta. Rodulla tavataan myös karvattomuutta ja huonokarvaisuutta. Rodulla tavataan myös atopiaa. Atopia on geneettisestä taipumuksesta aiheutuva tulehduksellinen ja kutiseva allerginen ihosairaus, jonka synnylle on perimän lisäksi olemassa useita altistavia tekijöitä, kuten koiran elinympäristö ja olosuhteet. Atopia on elinikäinen vaiva, joka on kontrolloitavissa, muttei parannettavissa. Ruoka- aineallergia on koiralla atopiaa huomattavasti harvinaisempaa. Atopia on tyypillisesti nuoren aikuisen koiran sairaus, ja oireet alkavat suurimmalla osalla atoopikoista 6 kk – 3 vuoden iässä. Atopiaan liittyvien toistuvien ihon bakteeri- ja hiivatulehdusten esiintymisestä on päätelty, että atoopikkokoirilla olisi puutteellisesti toimiva soluvälitteinen immuunivaste. Atopialle tyypillistä on, että oireet helpottuvat ja pahenevat kausittaisesti ainakin sairauden alkuvaiheessa. Jos oireet ovat heti alkuun jatkuvia, voidaan hyvällä syyllä epäillä ruoka-aineallergiaa aiheuttajaksi.

**Kasvainsairaudet**

Etnankoirilla esiintyy verrattain yleisesti kasvainsairauksia. Ihon kasvaimia esiintyy niin hyvä- kuin pahalaatuisina. Pääasiassa nämä hoituvat leikkauksella. Sisäelinten ja aivojen kasvaimissa ennuste on huomattavasti heikompi ja yleensä niistä kärsivät koirat joudutaan lopettamaan. Osa koirien pahalaatuisista kasvaimista on todettu perinnöllisiksi, mutta perinnöllisyys-mekanismi ei ole tunnettu.

**Korkeat maksa-arvot ja sappirakon ongelmat**

Etnankoirilla esiintyy verrattain yleisesti korkeita maksa-arvoja ja sappirakon sakkaa sekä sen seinämien paksuuntumista (mukoseele). Muutamassa tapauksessa on pystytty osoittamaan maksa-arvojen kohoamisen johtuvat kuparin kertymisestä maksaan. Tällöin maksakudos menee kuolioon ja pikkuhiljaa lakkaa toimimasta, puhutaan ns. kuparitoksikoosista.

**Hammaspuutokset**

Rodulla hammaspuutokset ovat verrattain yleisiä. Terveyskyselyn (SIC ry, 2016) mukaan 14 %:ltä etnankoirista puuttuu hampaita ja vuonna 2009 tehdyn kyselyn (liite 4) mukaan peräti 25 %:ltä rodun edustajista puuttui hampaita. Puuttuvat hampaat ovat lähes aina välihampaita ja yleisimmin välihammaspuutoksia oli kaksi. Kolmen ja sitä enemmän välihampaiden puutokset ovat rodussa harvinaisia. Terveyskyselyjen mukaan rodulla ei ole mainittavia purentavikoja ja hampaat säilyvät terveinä.

**Sydänsairaudet**

Etnankoirilla esiintyy hyvälaatuista fysiologista sivuääntä, jolla ei ole vaikutusta koiran jalostuskäyttöön. Tämän lisäksi esiintyy sydämen vajaatoimintaa. Tapaukset on todettu tavallisesti korkeammalla iällä muutamaa poikkeusta lukuunottamatta. Sydänongelmia on esiintynyt niin Suomessa kuin ulkomaillakin.

**Autoimmuunisairaudet**

Autoimmuunisairaudet liittyvät yksilön puolustusmekanismeihin. Autoimmuunisairaus tuhoaa virheellisesti yksilön omia kudoksia ja siihen liittyy usein perinnöllinen alttius. Yksittäistapauksina etnankoirilla on esiintynyt kilpirauhasen vajaatoimintaa, addisonintautia, furunkoloosia, yleistynyttä sikaripunkkia, moniniveltulehdusta, autoimmuunia aivokalvontulehdusta, juveniili vaginiittia, juveniili fokulaarista konjunktiviittia, diabetesta sekä eosonofilista myosiittia. Lisäksi geenitesteissä on löytynyt AMS-kantajuuksia, jotka kuinkaan eivät ole etnakoirilla puhjenneet ilmiasuun.

**Muita sairauksia**

Edellä mainittujen sairauksien ja vikojen lisäksi etnankoirissa on ilmennyt yksittäisinä tapauksina paroksysmalista dyskinesiaa, vestibulaari oireyhtymää sekä Legg Perthestä. Vuonna 2016 tehdyssä kyselyssä nousi esiin myös yksittäisiä tapauksia seuraavista sairauksista: suolistotulehduksia kerran tai useammin, virtsatietulehduksia, selittämätön liikajuominen, anaalirauhastulehdukset, rokotusreaktiot, eturauhasvaivat ja kohtutulehdus.

**Rodun kuolinsyyt**

Etnankoirien kuolinsyistä on saatavilla rajoitetusti tietoa. Jalostustietojärjestelmän tilastot etnankoirien keskimääräisestä eliniästä ja kuolinsyistä ovat varsin suppeat. Jalostustietojärjestelmässä on ilmoitettu 35 etnankoiran kuolinsyyt, vaikka Suomessa on kuollut jalostustoimikunnan tiedon mukaan 25 vuoden aikana noin 100 koiraa. Tämän vuoksi tilasto voi antaa osin virheellisen kuvan rodun kuolinsyistä sekä -iästä. Jalostustietojärjestelmässä kuolleeksi ilmoitettujen etnankoirien keskimääräinen elinikä on ollut 8 vuotta ja 8 kuukautta. Yleisin kuolinsyy etnankoirilla on tilaston mukaan kasvainsairaudet tai syövät, joihin on kuollut 10 koiraa keskimäärin 8 vuoden ja 1 kuukauden ikäisenä. Kahdeksan koiraa on merkitty kuolleen vanhuuteen keskimäärin 13 vuoden ja 8 kuukauden ikäisenä. Todellisuudessa myös moni muu jalostustietojärjestelmässä kuolleeksi merkitty koira on kuollut vanhuuden myötä tulleisiin sairauksiin. Kaksi koiraa on ilmoitettu kuolleen tapaturman seurauksena. Tilaston mukaan tapaturmaisesti kuolleet etnankoirat ovat nuorempia kuin koirat, jotka ovat kuolleet rodussa esiintyviin sairauksiin. Kolme koiraa on kuollut maksan tai ruuansulatuskanavan sairauteen. Näiden koirien keskimääräinen elinikä oli 11 vuotta ja 4 kuukautta.

Pennun vanhempien silmätarkastuslausunnon tulokset:

ISÄ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

EMÄ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pennun vanhempien polvilausunnon tulokset:

ISÄ\_\_\_\_\_\_\_\_\_\_\_\_\_\_\_\_\_\_\_\_

EMÄ\_\_\_\_\_\_\_\_\_\_\_\_\_\_\_\_\_\_\_

Olemme käyneet läpi edellä olevan listan. Mikäli koirassa kaupanteon jälkeen ilmenee sairauksia, ostaja sitoutuu ilmoittamaan niistä myyjälle. Lisätietoja tässä liitteissä kuvatuista sairauksista on Jalostuksen tavoiteohjelmassa etnankoirille ([www.sicry.fi](http://www.sicry.fi)).

Allekirjoituksellaan ostaja valtuuttaa kasvattajan julkaisemaan koiraansa koskevat terveystulokset Suomen Italiaanot ja Cirnecot ry:n terveyslistalle.\*)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Paikka ja aika

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Myyjä Ostaja

*\*)Suomen Italiaanot ja Cirnecot ry:n terveyslista: Suomen Italiaanot ja Cirnecot ry julkaisee ylläpitämällään verkkosivustolla jalostuksen apuna terveyslistaa, jossa julkaistaan sellaisia etnankoirien terveystietoja, joita ei tällä hetkellä voi löytää Kennelliiton ylläpitämästä jalostustietojärjestelmästä.*